Anne-Mette arbejder mellem 12 og 14 timer hver dag. Men hun har ikke noget imod det, for hun står op hver morgen og er glad for det, hun laver.

Annonce

Lyden af hove og bløde hestemuler er en fast del af Anne-Mette Lyagers hverdag. Hun er bare 19 år, men hun har allerede opnået mere, end mange kan drømme om. Anne-Mette er professionel rytter og driver en salgs- og konkurrencestald, hvor hun træner heste op til salg og træner andres heste op til stævner samtidig med, at hun også selv arbejder hårdt for at nå sine egne mål. Som kun 17-årig købte Anne-Mette en gård og startede sin egen virksomhed op, hvor hun i dag lever af det, hun elsker. Anne-Mette har elsket heste, siden hun har var otte år gammel, hvor hun startede i den lokale rideklub, Egum rideklub. Her red hun på en elev-pony, men det var ikke helt nok for Anne-Mette, bare at ride. - Min far synes, det var lidt træls for mig, at jeg ikke kunne få lov til at strigle den her pony, fordi det ville jeg rigtig gerne. Så det endte med, at mine forældre havde købt en pony til mig en dag, da jeg kom hjem fra skole. Sådan en "slagterpony". En virkelig dårlig en. Men vi fik rigtig meget ud af den, og så kørte det derfra, fortæller Anne-Mette.

Anne-Mette startede med at ride, da hun var otte år gammel. Da hun var 10 år vidste hun, at hun skulle være berider. Foto: Peter Leth-Larsen

Annonce

Pony finansierede gården

Efter "slagterponyen" købte Anne-Mette og hendes forældre, Morten og Karina, en pony mere, og den skulle vise sig at blive et guldrandet eventyr. - Den var et mega projekt, men det er den, der har betalt gården, fortæller Anne-Mette. Hesten blev solgt da Anne-Mette var 14 år gammel, og i 2016 kunne Anne-Mette købe gården på Vejle Landevej. I december samme år åbnede hun op for den virksomhed, som hun så succesfuldt driver i dag. Forinden havde hun forvandlet den ældre gårdejendom til et moderne ridecenter, hvor hun lige nu har 18 heste opstaldet. Da Anne-Mette var 10 år gammel, sagde hun til sine forældre, at hun ville være berider. Efter flere praktikophold igennem folkeskoletiden havde Anne-Mette fået skrabet en masse brugbar erfaring sammen, som hun kunne benytte sig af, og hun tog derfor til Herning for at arbejde i en stald som rytter. Det skulle vise sig at blive springbrættet til den gård, Anne-Mette nu stolt viser frem. - Efter at have været i Herning i seks måneder og fået solgt en masse heste deroppe fra, endte det med, at jeg sagde, at nu kunne jeg ligeså godt prøve at starte op selv, fortæller Anne-Mette. Som sagt, så gjort. På gården underviser Anne-Mette omkring 32 elever og træner selv alle ugens dage. Det kræver hårdt arbejde, og Anne-Mette går ikke på kompromis. - Jeg har smidt alle mine penge, og alle mine kræfter i det her sted, siger hun. Anne-Mette blev i starten også mødt med en vis skepsis, på grund af hendes unge alder. - Jeg har heldigvis haft så godt et team, og en meget rutineret træner, som også er kendt i ridesporten, der har sagt god for mig, og sagt, at selvfølgelig kan I sætte jeres heste her, fortæller hun.

Anne-Mette håber på en dag at komme med til OL. Foto: Peter Leth-Larsen

Annonce

Forældre forsøgte at skræmme hende

Selvom der for Anne-Mette ingen tvivl var om, at det var det, hun skulle lave, forsøgte både hendes forældre og hendes tidligere træner at skræmme hende væk fra faget. - Mine forældre gjorde alt, hvad de kunne, for at skræmme mig væk. Min tidligere træner gjorde også alt, hvad han kunne for at skræmme mig væk fra miljøet, for det er et hårdt miljø, og det er mange timer. Men jeg kan godt lide det, siger Anne-Mette. Anne-Mette har altid gået efter det, hun ville have, og det kan hendes forældre, ifølge hende selv, tage en stor del af æren for. - Både min bror, som også er professionel sportsudøver, og jeg har altid arbejdet hårdt for de ting, vi vil. Jeg kommer jo ud af en helt almindelig familie, men mine forældre har bare altid præget os til at stå på egne ben og tage ansvar, siger Anne-Mette. For Anne-Mette er der ingen tvivl om, at det er hestene, hun skal leve af, på trods af, at hun er nødt til at ofre nogle ting for at være, hvor hun er. - Der er ingen tvivl om, at det kræver meget tid at lave det, jeg gør. Jeg bruger mellem 12 og 14 timer hver dag. Der er nogle venner, der er faldet fra, og jeg er nogle gange nødt til at sige fra til en masse ting. Men der er heldigvis også mange, der er blevet, og kommer og hjælper mig herude en gang i mellem, fortæller Anne-Mette.

Når hun ikke selv er i stalden for at passe og træne heste, har hun to ansatte til at hjælpe sig. Foto: Peter Leth-Larsen

Annonce

Drømmer om OL

For Anne-Mette skal det hårde arbejde gerne føre til flere store ting på længere sigt. Og hun har da også allerede lagt klare planer for, hvad der skal ske. - Jeg vil gerne bygge et ridehus og købe gården overfor og vælte den, så der er plads til at udvide, fortæller hun. Ved siden af drømmene om at udvide sin gård har Anne-Mette udset sig en af de helt store scener som mål for sin karriere. - Målet er at komme til OL. Det bliver nok ikke i 2020, men så håber jeg på 2024. Det er svært, men ikke umuligt, fortæller Anne-Mette, som også understreger, at det kræver hårdt arbejde og mange penge, at komme helt derop. Vejen derop er bygget af en enorm tro på, at det kan lade sig gøre, sammen med det store arbejde, både hun selv og hendes tyske træner Maik Kohlschmidt lægger i hendes træning. Den samme tro spillede også ind, da hun engang overvejede, om hun skulle været gået den akademiske vej og have læst på universitetet, men hestene trak mere, end bøgerne gjorde. - Det var nu, jeg skulle gøre det. Jeg kunne godt have startet på uddannelse som psykolog eller læse jura, som jeg også gerne ville, men så var jeg først uddannet, når jeg var i midt tyverne. Det kunne jeg godt mærke på mig selv, at det ville jeg ikke. Man kan altid læse senere, det bliver man aldrig for gammel til, men man kan godt blive for gammel til at få sit navn frem. Det skal helst ske, inden jeg bliver 21, at jeg skal have mit navn så langt frem, at folk kender mig. Så tiden var til det nu, fortæller Anne-Mette.

Anne-Mette arbejder mellem 12 og 14 timer hver dag. Hun har dog lovet sig selv én fridag i ugen, så hun kan koble af. Foto: Peter Leth-Larsen

Selvom både forældre og tidligere træner forsøgte at skræmme Anne-Mette væk fra ridesporten, så har hun holdt ved. Foto: Peter Leth-Larsen

Anne-Mette står op hver morgen, og er glad for det hun laver. Foto: Peter Leth-Larsen